กันไว้ก่อน! “สธ.” แจ้งผู้ชมคอนเสิร์ต “เจนนี่ ได้หมดถ้าสดชื่น” ตรวจ “โควิด” ฟรีถึงพรุ่งนี้
กันไว้ก่อน! “กระทรวงสาธารณสุข” แจ้งผู้ชมคอนเสิร์ต “เจนนี่ ได้หมดถ้าสดชื่น” เข้ารับการตรวจ “โควิด” ฟรีถึงบ่ายสามโมง พรุ่งนี้ ณ บริเวณหน้าที่ว่าการอำเภอชะอวด จังหวัดนครศรีธรรมราช 
กันไว้ก่อน! “กระทรวงสาธารณสุข” แจ้งผู้ชมคอนเสิร์ต “เจนนี่ ได้หมดถ้าสดชื่น” เข้ารับการตรวจ “โควิด” ฟรีถึงบ่ายสามโมง พรุ่งนี้ ณ บริเวณหน้าที่ว่าการอำเภอชะอวด จังหวัดนครศรีธรรมราช
4 ส.ค. 2563

นายแพทย์โสภณ เอี่ยมศิริถาวร ผู้อำนวยการกองโรคติดต่อทั่วไป กรมควบคุมโรค กระทรวงสาธารณสุข (สธ.) กล่าวถึงคอนเสิร์ตเจนนี่ ได้หมดถ้าสดชื่น ที่จัดขึ้นบริเวณหน้าสำนักงานเทศบาลตำบลชะอวด จังหวัดนครศรีธรรมราช เมื่อวันที่ 25 ก.ค.63 ผ่านมา ซึ่งพบว่าได้หย่อนมาตรการป้องกันและควบคุมการแพร่ระบาดของโรคโควิด-19 ถือว่ามีความเสี่ยงสูงที่อาจเกิดการแพร่เชื้อได้
จึงขอให้ผู้ที่เข้าชมคอนเสิร์ตดังกล่าว เข้ารับการตรวจหาเชื้อโควิด-19 ฟรี ณ หน้าที่ว่าการอำเภอชะอวด จังหวัดนครศรีธรรมราช ในวันที่ 4-5 สิงหาคม 2563 ตั้งแต่เวลา 9.00 – 15.00 น. โดยกระทรวงสาธารณสุขได้ร่วมกับหน่วยงานในพื้นที่จัดเตรียมรถตรวจโรคติดเชื้อชีวนิรภัยพระราชทาน 5 คันไว้ให้บริการ
พร้อมระบุว่า จากรายงานผู้ติดเชื้อรายใหม่ในระยะหลังซึ่งเป็นผู้ที่เดินทางกลับจากต่างประเทศ พบว่ากว่า 50% ไม่แสดงอาการป่วย เนื่องจากเป็นนักเรียน คนวัยทำงาน ส่วนใหญ่มีร่างกายแข็งแรง ซึ่งสะท้อนให้เห็นว่าคนกลุ่มนี้เมื่อป่วยอาจเป็นผู้ที่นำเชื้อไปแพร่สู่ผู้อื่นในสังคมและคนในครอบครัวได้โดยไม่รู้ตัว ที่สำคัญคือคนกลุ่มนี้ต้องออกนอกบ้านเพื่อเรียน ทำงาน และกิจกรรมต่างๆ มีโอกาสที่จะรับและแพร่เชื้อโควิด-19 สูง
ดังนั้น ขอให้ทุกคนตระหนักในการป้องกันตัวเอง ด้วยการสวมหน้ากากอนามัย/หน้ากากผ้าทุกครั้งที่ออกจากบ้านและตลอดเวลาขณะอยู่ในที่สาธารณะ ล้างมือด้วยแอลกอฮอล์เจลบ่อยๆ เว้นระยะห่างลดการสัมผัสใกล้ชิดกับผู้อื่น หลีกเลี่ยงสถานที่แออัดมีการรวมตัวของคนจำนวนมากอาทิ งานมหรสพ คอนเสิร์ต หากเข้าร่วมกิจกรรมเครื่องมือป้องกันตัวเองที่ดีที่สุดคือการสวมหน้ากากอนามัย/หน้ากากผ้า